মদীয় সাফল্য! গত ২৫ জানুয়ারি কর্পোরেট বিষয়ক মন্ত্রকে নথিভুক্ত হয়েছে মদের বাজার নিয়ন্ত্রণে গঠিত রাজ্যের নতুন নিগম। গত ১ জুলাই থেকে মদ বণ্টনের মূল কাজ শুরু করেছে তারা। ১ অগস্ট পর্যন্ত, অর্থাৎ মাত্র এক মাসেই নিগমের লেনদেন হয়েছে ২২ কোটি টাকারও বেশি। এক-এক দিনে এক কোটি টাকার বেশি মদ বিক্রি হচ্ছে নিগমের নিয়ন্ত্রণে! 
এই গতিতে চলতে থাকলে শুধু মদ বণ্টন থেকেই আর্থিক বছরে অন্তত এক হাজার কোটি টাকা রাজস্ব পাওয়া সম্ভব মনে করা হচ্ছে। আর নিগমের পরিকল্পনায় কিছুটা বাড়তি গুরুত্ব পাচ্ছে দেশি মদ।
গত ১ জুলাই থেকে জলপাইগুড়ি, আলিপুরদুয়ার এবং দক্ষিণ দিনাজপুরের মতো জেলায় বিদেশি মদের ‘ডিস্ট্রিবিউশন’ শুরু হয়েছে। গত ১ অগস্ট থেকে তা শুরু হয়েছে হুগলি, নদিয়া এবং উত্তর ২৪ পরগনার (গ্রামীণ) সরকারি মজুতকেন্দ্র থেকে। এর মধ্যে ১০০০ খুচরো বিক্রেতা নিগমের থেকে মদ কিনতেও শুরু করেছেন। খুব শীঘ্রই গোটা রাজ্যে দেশি মদেরও সরবরাহ শুরু করবে নিগম। যার জন্য মোট ৩৫টি মজুতকেন্দ্রের পরিকাঠামো তৈরি।
দেশি মদে এত জোর কেন? বিশেষজ্ঞদের একাংশের ব্যাখ্যা, রাজ্যে মোট ৫২টি ‘বট্‌লিং প্লান্ট’ রয়েছে। তারমধ্যে ৩৫টিই দেশি মদের। বাকি ১৭টি বিয়ার এবং বিদেশি মদের ‘বট্‌লিং প্লান্ট’। চাহিদা তথা বিক্রির দিক থেকেও বিদেশির থেকে এগিয়ে রয়েছে দেশি মদ। একটি সমীক্ষা অনুযায়ী, বছরে গড়ে ২০ কোটি বোতল বিয়ার বিক্রি হয় এরাজ্যে। বিদেশি মদের বিক্রি আনুমানিক ৩৫ কোটি বোতল। সে জায়গায় দেশি মদের বোতল বিক্রি হয় বছরে প্রায় ৯৬ কোটি!
এছাড়া, অতীতে বিষমদে মৃত্যু হয়েছে। রাজ্য তার পুনরাবৃত্তি চায় না। নিগমের নিয়ন্ত্রণে ‘ডিস্ট্রিবিউশন’ প্রক্রিয়া পরিচালিত হলে দেশি মদের গুণমান নিয়ে প্রশ্ন উঠবে না। পাশাপাশি, দেশি মদের গুণমান আগের থেকে ভাল হওয়ায় তার চাহিদাও বাড়ছে উত্তরোত্তর। ফলে এই ক্ষেত্রটি থেকে আয় এবং আবগারি রাজস্ব উল্লেখযোগ্য হারে বাড়বে। দেশি মদের জনপ্রিয়তার কারণে ‘ইন্ডিয়া মেড লিকারে’র উৎপাদনও ভবিষ্যতে বাড়াতে পারে রাজ্য।
সাধারণত আবগারি থেকে রাজস্ব হিসাবে সরকারের কোষাগারে বছরে আনুমানিক ৫ হাজার কোটি টাকা জমা পড়ে। নিগম পরিচালিত নতুন ব্যবস্থায় তা আরও বেড়ে যাবে বলে আশা করা হচ্ছে। পাশাপাশি, শুধু মদের ‘ডিস্ট্রিবিউশন’ থেকেই বছরে কয়েক হাজার কোটি টাকা বাড়তি আয় হলে তা রাজস্বের তাৎপর্যপূর্ণ বৃদ্ধি হবে সন্দেহ নেই। সরকারের তরফে এ বিষয়ে কেউ মুখ খুলতে না-চাইলেও এক বিশেষজ্ঞের কথায়, ‘‘সরকারি নিয়ন্ত্রণে সংশ্লিষ্ট খাত থেকে তামিলনাড়ু রাজস্ব পায় আনুমানিক ২৭ হাজার কোটি টাকা। কেরলের রাজস্বের পরিমাণ প্রায় ১৩ হাজার কোটি টাকা। সে রাজ্যগুলিতে খুচরো বিক্রয়ও সরকারি নিয়ন্ত্রণে রয়েছে। নিগম গঠন করা পশ্চিমবঙ্গ সরকারের অন্যতম সংস্কারমূলক পদক্ষেপ। যার সুফল অচিরেই মিলবে।’’
চলতি বছর থেকেই ঋণ পরিশোধ বাবদ আনুমানিক ৪০ হাজার কোটি টাকা রাজ্যের কোষাগার থেকে কেটে নেবে কেন্দ্র। জিএসটি বাবদ আয় ছাড়াও আবগারি থেকে রাজস্ব বৃদ্ধির সম্ভাবনা সরকারকে অনেকটা চাপমুক্ত করবে বলে মনে করা হচ্ছে।